पुलिस की पूछताछ में मीनू कौर ने कहा कि उसे बेटी के कत्ल का कोई अफसोस नहीं है। उसने बार-बार यही बयान दिया कि पहले इसके पिता ने परेशान किया और अब बेटी परेशान कर रही। इस हत्याकांड के खुलासे के बाद पुलिस ने मौके से ही मीनू कौर को हिरासत में ले लिया था। मौके पर हुई पूछताछ में ही मीनू ने हत्या की बात कबूल ली थी, हालांकि मौके के साक्ष्यों को देखते हुए पुलिस सभी पहलुओं की जांच कर रही है। इसके लिए घर के पास लगे सीसीटीवी फुटेज को भी कब्जे में लिया गया है। साथ ही घटना वाली रात क्या मीनू के साथ कोई और भी इसमें शामिल रहा है। इधर, एसएसपी निवेदिता कुकरेती का कहना है कि आरोपी मीनू कौर पूछताछ में एक ही बात को दोहरा रही है कि उसे अपने किए पर कोई पछतावा नहीं है। मीनू ने पुलिस को बताया कि जिंदगी में उसे कभी सुख नहीं मिला। पहले प्राप्ति को लेकर पति के ताने सुने और तब भी घर में झगड़े होते थे, पति की मौत के बाद प्राप्ति का रवैया भी ठीक नहीं रहता था। हर समय उसने परेशान ही किया, ऐसे में जो हुआ उसे उसका कोई अफसोस नहीं था।